《酬寄伍朝宾》
明代·刘永之

才子多文藻，京华富友朋。价同千里骏，情似九霄鹰。

学省燃官烛，倡楼对市灯。醉倾光禄酒，渴饮凌人冰。

马惜障泥锦，人轻半臂绫。御沟萦似带，驰道直如绳。

青琐弹冠入，朱门蹑履登。时清周道泰，运否楚氛腾。

六郡良家选，千金国士徵。星驱千载鸟，露宿骑县棚。

荏苒山河隔，蹉跎岁月增。鲸鲵依巨浪，虎豹啸高陵。

野烧兼风起，边烽共月升。候鸡晨喔喔，警鼓夜鼟鼟。

水市船通贾，山村屋近僧。陶尊深泛蚁，竹简细书蝇。

交爱虞生好，诗怜辛子能。远书同客寄，遗稿借人誊。

古道时因弃，孤忠世共憎。相思愁极目，惜别泪沾膺。

日晚凋琪树，天寒落翠藤。愿坚松柏操，海宇迟中兴。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。